Εύη Κατσαρού, Βασίλης Κορομπίλιας

Talcott Parsons, *Η δομή της κοινωνικής δράση*ς (1937)

Θεωρία και εμπειρικό γεγονός

Ο Parsons ορίζει ως *γεγονός* (fact) «μια εμπειρικά επαληθεύσιμη απόφανση (statement) γύρω από τα φαινόμενα, από την άποψη ενός εννοιολογικού σχήματος». Τα γεγονότα δεν ταυτίζονται, όμως, με τα φαινόμενα.[[1]](#footnote-1)

Υποστηρίζει ότι υπάρχει σχέση αλληλεξάρτησης μεταξύ θεωρίας και γεγονότος, η οποία αποτελεί μεθοδολογικό προαπαιτούμενο για την ανάπτυξη της θεωρίας του για την κοινωνική δράση. Ασκεί κριτική στις θετικιστικές προσεγγίσεις που θεωρούν ανεξάρτητα τα γεγονότα και τη διαδικασία ανακάλυψής τους από τη θεωρία. Επιπλέον, υπάρχει σχέση αλληλεξάρτησης ανάμεσα στις «προσδοκίες που αντλούνται από τη θεωρία» και στα αποτελέσματα αυτής της διερεύνησης, τα οποία με τη σειρά τους επιδρούν στη θεωρία.[[2]](#footnote-2) Κάθε θεωρία σε ένα δεδομένο χρόνο, μπορεί να αποτελέσει «ολοκληρωμένο θεωρητικό σύστημα», το οποίο «έχει καθορισμένη λογική δομή».[[3]](#footnote-3) Η κατεύθυνση του ενδιαφέροντός μας για τα γεγονότα καθορίζεται και από την ίδια τη λογική δομή του θεωρητικού συστήματος, καθώς η σπουδαιότητα ορισμένων προβλημάτων σχετικών με τα γεγονότα αυτά, είναι εγγενής στη δομή του συστήματος.[[4]](#footnote-4)

Η επιστημονική πρόοδος εξαρτάται από εσωτερικά στοιχεία του εκάστοτε θεωρητικού συστήματος. Η αλλαγή στη γνώση μας για τα εμπειρικά γεγονότα που σχετίζεται με τις ερμηνείες μας για αυτά, μεταβάλλοντας τις προτάσεις του θεωρητικού συστήματος, προκαλεί εν τέλει μεταβολές στη δομή του θεωρητικού συστήματος.[[5]](#footnote-5)

Υπολειπόμενες κατηγορίες

Ως *υπολειπόμενες κατηγορίες* του θεωρητικού συστήματος ορίζονται τα εμπειρικά γεγονότα που βρίσκονται έξω από το φωτισμένο τόπο ενός προβολέα, όσα δεν βλέπουμε στην πραγματικότητα»[[6]](#footnote-6). Αποτελούν δε, εγγενές χαρακτηριστικό των θεωρητικών συστημάτων τα οποία από τη δομή τους αναπόφευκτα εστιάζουν σε ένα περιορισμένο πεδίο εμπειρικών γεγονότων και τείνουν να μετατραπούν σε λογικώς κλειστά δηλαδή τείνουν να αποκλείσουν εκείνες τις προτάσεις που δεν φαίνονται να συνάδουν με τις λοιπές προτάσεις του συστήματος (αρνητικές κατηγορίες γεγονότων).[[7]](#footnote-7)

Η επιστημονική πρόοδος συνίσταται στην απόπειρα ενσωμάτωσης αυτών των αρνητικών κατηγοριών, στο υπάρχον θεωρητικό σύστημα, το οποίο και αναπροσαρμόζεται. Έτσι, οι παλαιότερες προτάσεις- αποφάνσεις το συστήματος θα αποτελέσουν μια ειδική περίπτωση της νέας απόφανσης. [[8]](#footnote-8)

Τύποι Εννοιών και μεθοδολογία

Ο Parsons προσδιορίζει τους κύριους τύπους θεωρητικών εννοιών, καθώς και τις σχέσεις ή συνάψεις αυτών (των εννοιών) με τα εμπειρικά στοιχεία. Η εμπειρική γνώση είναι πάντοτε εννοιολογικά σχηματισμένη. Όμοια, κατά τον Henderson, κάθε εμπειρική παρατήρηση γίνεται υπό το πρίσμα ενός εννοιολογικού σχήματος και αυτό είναι μια πραγματικότητα όχι μόνο στην επιστημονική πρακτική αλλά και στην καταγραφή των γεγονότων απ’ τον απλό νου. Άρα, οι έννοιες μεσολαβούν μεταξύ της εμπειρίας και της γνώσης (πρόσληψης) των κοινωνικών φαινομένων. Δεν υφίσταται, επομένως, αδιαμεσολάβητη από εννοιολογικά σχήματα διαμόρφωση γνώσης από την απλή εμπειρία. Υπάρχουν 3 κύριοι τύποι εννοιολογικών σχημάτων, για την επιστημονική περιγραφή των γεγονότων, η οποία «δεν είναι απλή αναπαραγωγή της εξωτερικής πραγματικότητας, αλλά επιλεκτική τακτοποίησή της»[[9]](#footnote-9).

Ο 1ος τύπος ή το 1ο στάδιο στην ερμηνεία ενός φαινομένου είναι τα *περιγραφικά πλαίσια αναφοράς*: «αυτά είναι τρόποι γενικών σχέσεων των γεγονότων, που είναι υπόρρητοι στους περιγραφικούς όρους που χρησιμοποιούμε»[[10]](#footnote-10). Ένα τέτοιο ρητό σχήμα είναι ο νόμος της προσφοράς και της ζήτησης στα οικονομικά. Ωστόσο, καθαυτός, ο απλός εντοπισμός, δηλαδή, ενός γεγονότος μέσα σε ένα τέτοιο σχήμα δεν αποτελεί εξήγηση, αλλά ένα προκαταρκτικό στοιχείο της εξήγησης. Τα περιγραφικά πλαίσια αναφοράς, ενώ καθορίζουν τα σχετικά προς την ανάλυση εμπειρικά δεδομένα, δηλαδή ορίζουν το προς εξήγηση φαινόμενο, δεν προσφέρουν πλήρη ερμηνεία[[11]](#footnote-11). Ο ρόλος τους είναι να επιλεγούν εκείνα τα εμπειρικά δεδομένα που είναι συμβατά με ένα τέτοιο σχήμα και σχετικά με την ερμηνεία, ώστε να συντελείται ο διαχωρισμός των ουσιωδών πλευρών ενός συγκεκριμένου φαινομένου, από τα μη ουσιώδη (ιστορικό άτομο – Weber). Εννοιολογική, άρα, κατεργασία της εξωτερικής πραγματικότητας ανάλογα με το επιστημονικό ενδιαφέρον, όχι απλή αποτύπωση.[[12]](#footnote-12).

Ο 2ος τύπος (*έννοιες μέρους ή τύπου*) αναφέρεται στο 2ο στάδιο στην ερμηνεία ενός φαινομένου και προσεγγίζει τα ζητήματα της εξήγησης καθαυτής. Ειδικότερα, η θεωρητική εξήγηση απαιτεί την περαιτέρω ανάλυση ή κατάτμηση του φαινομένου στα απλούστερα στοιχεία του (μέρη/μονάδες) τα οποία θα χρησιμεύσουν ως συστατικά ενός ή περισσότερων θεωρητικών συστημάτων βάσει των οποίων θα προκύψει η εξήγησή του. Το αντικείμενο αναλύεται σε μέρη ή μονάδες με αυτόνομο δικό τους «νόημα», πέρα από τη σχέση τους με τα άλλα μέρη του όλου[[13]](#footnote-13). Σε έναν οργανισμό ή σε μια κοινωνία, η έννοια του «μέρους» αποκτά αφηρημένο και «πλασματικό» χαρακτήρα, καθώς όταν το «μέρος» αποσπαστεί (αφαίρεση) από το οργανικό όλο, πραγματικά ή εννοιολογικά, παύει να είναι το ίδιο πράγμα και εμφανίζει διαφορετικές ιδιότητες. Κατά τον Αριστοτέλη, ένα χέρι αποσπασμένο από το ζωντανό σώμα δεν είναι πλέον χέρι, παρά καθ’ ομωνυμία. Όμως, ακόμα και στην οργανική περίπτωση, ο *λογικός* χαρακτήρας της έννοιας παραμένει αναλλοίωτος. Ακόμα κι αν η έννοια του «καθαρού τύπου» -κατά την αφαίρεση από το όλο- δεν έχει όμοιο, παρατηρήσιμο αντίκρισμα στην πραγματικότητα, φτάνει που το σκεφτόμαστε ως συγκεκριμένα υπάρχον. Τότε αποκτά νόημα και δεν υφίσταται αντίφαση (κύριο κριτήριο ύπαρξης του ιδεότυπου στον Weber είναι να είναι αντικειμενικά δυνατός)[[14]](#footnote-14).

Η χρήση τέτοιων εννοιών αποτελεί το πρώτο στάδιο μιας επιστημονικής γενίκευσης. Τέτοιες γενικευμένες κρίσεις για τη συμπεριφορά αυτών των μερών σε συγκεκριμένες περιστάσεις αποκτούν μεγάλη και έγκυρη εξηγητική αξία. Αυτές οι γενικές αποφάνσεις για τη δυνατή ή πιθανή συμπεριφορά των -αφαιρεμένων από το οργανικό όλο- μερών των φαινομένων ή των συνδυασμών τους σε ορισμένες περιστάσεις καλούνται «εμπειρικές γενικεύσεις»[[15]](#footnote-15).

Ο 3ος τύπος εννοιών είναι οι *αναλυτικές έννοιες,* ο σχηματισμός των οποίων προϋποθέτει τις προηγούμενες (τύπους-μέρη, εμπειρικές γενικεύσεις), με τις οποίες αντιδιαστέλλονται λογικά. Οι αναλυτικές έννοιες περιγράφουν κάποιο φαινόμενο ή ένα μέρος του μέσα από τον υπολογισμό ή σύγκριση των επιμέρους συνδυασμών τιμών που λαμβάνουν οι γενικές ιδιότητές του. Π.χ, μια πράξη περιγράφεται βάσει του βαθμού ορθολογικότητάς της[[16]](#footnote-16). Το αναλυτικό στοιχείο συνιστά αφαίρεση[[17]](#footnote-17) επειδή αναφερόμενο σε μια γενική ιδιότητα («καθολικό») μας αποκαλύπτει την επιμέρους τιμή της στην επιμέρους περίπτωση. Τα αναλυτικά στοιχεία, ανεξάρτητα απ’ τις τιμές που λαμβάνουν σε κάθε περίσταση, τείνουν να παρουσιάζουν σταθερές σχέσεις μεταξύ τους. Αυτοί οι ομοιόμορφοι τρόποι συσχέτισης των τιμών τους, ανεξαρτήτως της εκάστοτε πραγματικότητας, λέγονται «αναλυτικοί νόμοι»[[18]](#footnote-18).

Η πραγμάτευση των μερών/μονάδων των συστημάτων δράσης περιλαμβάνει τον ορισμό και κατάταξη των στοιχειωδών μονάδων μέσω της αφαίρεσης, όπως και τον προσδιορισμό των θεμελιωδών (δομικών) σχέσεων μεταξύ των μονάδων του συστήματος. Αυτή η διαδικασία συνιστά την ανάλυση της δομικής πλευράς των συστημάτων δράσης ή την «ανατομία» τους. Στα ίδια φαινόμενα μπορεί να γίνει δομική ανάλυση στα 4 διαφορετικά σχήματα / επίπεδα της κοινωνικής δομής, από τα οποία το σημαντικότερο είναι η δράση[[19]](#footnote-19).

Το γενικό status της θεωρίας της δράσης

Αναλυτικός ρεαλισμός: συνίσταται στην αποκάλυψη των πραγματικών σχέσεων που συγκροτούν την κοινωνική ολότητα. Οντολογικό καθεστώς: το γενικότατο φιλοσοφικό καθεστώς της επιστημονικής θεωρίας του.

Η ρεαλιστική μέθοδος αντιπαρατίθεται στον ιδεαλισμό, αφού ο κόσμος της εμπειρικής πραγματικότητας υπάρχει, «δεν αποτελεί δημιούργημα του ατομικού ανθρώπινου νου και δεν είναι αναγώγιμος στους όρους μιας ιδεατής τάξης». Από την άλλη, αποκλείεται η εμπειριστική προσέγγιση. Αντίθετα, τα συστήματα βρίσκονται σε μια λειτουργική σχέση με την πραγματικότητα, ώστε να συγκροτούν επαρκείς αναπαραστάσεις της. Αυτή η σχέση διακρίνεται από ορισμένα χαρακτηριστικά: 1) η εμπειρική πραγματικότητα αποτελεί πραγματολογική τάξη, δηλαδή ένα εύτακτο σύμπαν γεγονότων που προσομοιάζει στην τάξη της ανθρώπινης λογικής[[20]](#footnote-20). 2) Η επιστημονική θεωρία δεν είναι εμπειρική οντότητα, αλλά ιδεατή αναπαράσταση εμπειρικών φαινομένων ή όψεών τους που, επομένως, υπόκειται σε περιορισμούς, όχι απαραίτητα βασισμένους στα όρια της λογικής, αλλά ενδεχομένως τυχαίους. Οι περιορισμοί της γνώσης αντανακλούν τους ανθρώπινους περιορισμούς, ωστόσο η επαλήθευση μας δείχνει ότι οι επιστημονικές προτάσεις δεν είναι αυθαίρετες και παρέχουν επαρκή, έγκυρη γνώση για ένα ικανοποιητικό τμήμα της πραγματικότητας. Η γνώση ακολουθεί την πρόοδο της επιστήμης και οριοθετείται απ’ αυτή.

Ειδικότερα, οι περιορισμοί της ανθρωπίνως εφικτής γνώσης ερμηνεύονται βάσει μιας τριπλής αφαίρεσης του συστήματος θεωρίας που περιλαμβάνει τη σχετική πληρότητα αποτύπωσης ενός φαινομένου (βλ. κατασκευή ιστορικών ατόμων, Weber), τη μερική εφαρμογή της θεωρίας και τα αναλυτικά στοιχεία[[21]](#footnote-21). Όμως αυτή η απόκλιση από τον πλήρη ρεαλισμό δεν σημαίνει ότι η θεωρία απεικονίζει μια ψευδή πραγματικότητα. Απόδειξη γι’ αυτό είναι ότι τα αποτελέσματα των αναλύσεων σε διάφορα επίπεδα μπορούν να ενοποιηθούν σε ένα συνεκτικό σώμα γνώσης με ρεαλιστικά αποτελέσματα.

Μια άλλη πηγή περιορισμών σχετίζεται με την κατεύθυνση του επιστημονικού (εν)διαφέροντος αναφορικά με τα συστήματα αξιών. Αν το επιστημονικό ενδιαφέρον κατευθύνεται βάσει αξιακών επιδράσεων, τότε πλήττεται η ανεξαρτησία της επιστήμης και οδηγούμαστε, αναπόδραστα, σε έναν αξιακό σχετικισμό. Ο Parsons αντιμετωπίζει υπό μια θετική οπτική το ζήτημα, καθώς η θεωρία ενσωματώνει την πολλαπλότητα των αξιακών συστημάτων, με συνέπεια να διευρύνεται η εμβέλεια της επιστήμης, οι δυνατές επιστημονικές επόψεις και η ολότητα της γνώσης μετακινεί συνεχώς τα όριά της. Άρα, οι εφικτές προσεγγίσεις στις όψεις των εμπειρικών φαινομένων, αντί να περιορίζονται, αυξάνονται και η επιστήμη τείνει προς μια πλήρη εικόνα των φαινομένων[[22]](#footnote-22).

1. T.Parsons, «Η Δομή της Κοινωνικής Δράσης», στο: Γ. Κουζέλης, Κ. Ψυχοπαίδης, (επιμ.), *Επιστημολογία των Κοινωνικών* *Επιστημών*, εκδ. Νήσος, Αθήνα 1996, σελ.235. [↑](#footnote-ref-1)
2. Στο ίδιο, σ.218. [↑](#footnote-ref-2)
3. Στο ίδιο, σ.216. [↑](#footnote-ref-3)
4. Στο ίδιο, σ.219. [↑](#footnote-ref-4)
5. Στο ίδιο, σ..220-221. [↑](#footnote-ref-5)
6. Στο ίδιο, σ.221. [↑](#footnote-ref-6)
7. Στο ίδιο, σ.222. [↑](#footnote-ref-7)
8. Στο ίδιο, σ.224. [↑](#footnote-ref-8)
9. Στο ίδιο, σ225. [↑](#footnote-ref-9)
10. Στο ίδιο, σ.225. [↑](#footnote-ref-10)
11. Στο ίδιο, σ.226. [↑](#footnote-ref-11)
12. Στο ίδιο, σ.227-228. [↑](#footnote-ref-12)
13. Στο ίδιο, σ.228. [↑](#footnote-ref-13)
14. Στο ίδιο, σ.230. [↑](#footnote-ref-14)
15. Στο ίδιο, σ.231. [↑](#footnote-ref-15)
16. Μπαίνει, δηλαδή σε μια κλίμακα η επιμέρους γενική ιδιότητα ενός μέρους του συγκεκριμένου φαινομένου, βλ. T. Parsons, ο.π., σ.231. [↑](#footnote-ref-16)
17. Και ο τύπος-μέρος είναι αφαίρεση επειδή δεν μπορεί να παρατηρηθεί ότι υπάρχει συγκεκριμένα ξεχωριστά από τις σχέσεις του προς το οργανικό όλο (βλ. προηγουμένως). [↑](#footnote-ref-17)
18. T. Parsons, ο.π., σ.232. [↑](#footnote-ref-18)
19. Στο ίδιο, σ.234. [↑](#footnote-ref-19)
20. Στο ίδιο, σ.237. [↑](#footnote-ref-20)
21. Στο ίδιο, σ.238. [↑](#footnote-ref-21)
22. Στο ίδιο, σ.239. [↑](#footnote-ref-22)